## Les figures d’una xiqueta científica i una bussejadora que arreplega fem guanyen el Premi Ninot Divulgació Científica i Premi Ninot Sostenibilitat de la Ciutat de les Arts i les Ciències

*** Representants de la falla Creu i Mislata i la falla Blas Gámez-Ángel Villena han rebut les banderoles acreditatives en l’Exposició del Ninot instal·lada al Museu de les Ciències**

La Ciutat de les Arts i les Ciències ha atorgat el Premi Ninot Divulgació Científica i el Premi Ninot Sostenibilitat a les obres que millor representen estes idees en l’Exposició del Ninot i que han comptat amb la majoria dels vots de la plantilla del complex cultural. Amb esta iniciativa, que complix el seu quart any, es vol reconéixer l’atenció de les comissions falleres i artistes cap a la divulgació científica i mediambiental. El premi són entrades del Museu de les Ciències i de l’Hemisfèric.

La figura que representa una xiqueta que vol ser científica i en la qual es destaca l’11 de febrer perquè és el Dia Internacional de la Dona i la Xiqueta en la Ciència ha guanyat el Premi Ninot Divulgació Científica i pertany al monument infantil de la falla Creu i Mislata que té per lema ‘La ciència és la clau’, creada per l’artista Alvaro Guija. Per la seua part, el Premi Ninot Sostenibilitat ha sigut per a la figura que representa una bussejadora arreplegant fem de la mar i que forma part del monument de la falla Blas Gámez- Ángel Villena, obra de l’artista Fran Tarazona.

Representants de les dos comissions han rebut este dimecres les banderoles acreditatives de mans de la directora general de la Ciutat de les Arts i les Ciències, Ana Ortells.

La Ciutat de les Arts i les Ciències ha posat en marxa per quart any consecutiu una nova edició del Premi Divulgació Científíca i Premi Sostenibilitat al millor ninot i que són votats pels mateixos treballadors. D’esta manera, el complex premia les obres més destacades de l’Exposició del Ninot pel seu valor artístic i el seu missatge a favor de la divulgació de la ciència i la conservació de la naturalesa.

Fecha: 13/03/2024